Okresná prokuratúra Topoľčany 
Nám. M. R. Štefánika 55, 955 53 Topoľčany 1 	

Sp. zn. : Pv 401/12/4406	Topoľčany, 16.4.2013
EEČ : 2-35-28-2013

U Z N E S E N I E

Trestná vec:	obvinený XXXXX 
Prečin:	Podvod podľa § 221 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Topoľčany
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
po predchádzajúcom telefonickom dohovore od poškodeného XXXXX vylákal pod zámienkou doručenia dobierky, v ktorej mali byť mince z vojnového obdobia Slovenského štátu a rakúsko - uhorské mince finančnú hotovosť 365,- Eur, a to tým spôsobom, že z pošty XXXXX 1 zaslal doporučenú dobierku na poštu Topoľčany 1, ktorú si dňa 7.5.2012 v čase okolo 16.00 hod. poškodený XXXXX prevzal a vyplatil požadovanú finančnú hotovosť vo výške 365,- Eur, kde však po prevzatí doručenej dobierky poškodený zistil, že v danom balíku sa nenachádzajú vyššie spomenuté historické mince, ale rôzny bezcenný odpadový kov, čím týmto konaním obvinený XXXXX uviedol poškodeného XXXXX, nar. XXXXX, trv. bytom XXXXX, XXXXX do omylu, obohatil sa na jeho úkor a spôsobil mu škodu v celkovej výške 365,- Eur 

lebo obvinený nebol v čase činu pre nepríčetnosť trestne zodpovedný

Odôvodnenie:
Poverená príslušníčka Obvodného oddelenia PZ v Topoľčanoch uznesením sp. zn. XXXXX zo dňa 01.06.2012 podľa § 199 ods. 1 Tr. por. začala trestné stíhanie a následne uznesením pod tou istou spisovou značkou dňa 06.09.2012 podľa § 206 ods. 1 Tr. por. vzniesla obvinenie XXXXX pre prečin  podvodu podľa § 221 ods. 1  Tr. zák.  na skutkovom základe uvedenom v uznesení.
V priebehu prípravného konania bolo vykonané dokazovanie, ktorým bol spoľahlivo zistený skutkový stav veci a na základe ktorého je možné konštatovať, že skutok sa stal, tento je trestným činom - prečinom a že sa ho dopustil práve obvinený XXXXX. Vznikli však dôvodné pochybnosti o charaktere duševného stavu obvineného v čase spáchania trestnej činnosti, z toho dôvodu policajtka na základe písomného príkazu súdu sp. zn.  XXXXX zo dňa 11.09.2012 uznesením sp. zn. XXXXX zo dňa 30.11.2012 podľa § 142 ods.1 Tr. por. pribrala do konania znalcov - psychiatrov za účelom skúmania duševného stavu obvineného.
	Z písomne vypracovaného posudku vyplýva záver, že obvinený XXXXX trpí organickou poruchou osobnosti a správania s bludmi, v dôsledku ktorej  mal obvinený  vymiznutú schopnosť rozpoznať nebezpečenstvo svojho konania pre spoločnosť a ovládať svoje konanie. Nevedel v čase spáchania skutku správne vnímať a následne  po čase reprodukovať prežité udalosti. Podľa názoru znalcov obvinený nie je schopný chápať zmysel trestného konania. Z psychiatrického hľadiska znalci s poukazom na vyššie uvedené skutočnosti  považujú pobyt obvineného na slobode pre spoločnosť za potenciálne nebezpečný,  a preto mu doporučujú uložiť ochranné psychiatrické liečenie ústavnou formou. Vzhľadom na vyššie uvedené skutočnosti obvinený XXXXX s poukazom na ustanovenie § 23 Tr. zák. nie je za trestný čin, pre ktorý je aktuálne stíhaný trestne zodpovedný.
	Podľa § 215 ods. 1 písm. e) Tr. por. prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.
	Na základe vyššie uvedených skutočností a citovaných zákonných ustanovení som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Silvia Fráterová
prokurátorka